Selvom Læsøs borgmester Karsten Nielsen (V) blev genvalgt til kommunalbestyrelsen med 21 stemmer ved valget 16. november, bliver han ikke en del af byrådsarbejdet de kommende fire år. Forleden imødekom et stort flertal af hans kolleger nemlig hans ønske om at træde ud af kommunalbestyrelsen. Det er først og fremmest helbredet, der sætter en stopper for Karsten Nielsens korte, men stormombruste, politiske karriere, fortæller han. - Jeg har nogle helbredsmæssige udfordringer, som drejer sig om, at jeg har en rigtig dårlig ryg. Den er blevet forværret her de sidste par måneder, siger den afgående borgmester. Håbede at fortsætte Det nu tidligere kommunalbestyrelsesmedlem gik ellers ind til valget i år med et håb om at kunne fortsætte som borgmester. Men en sag om kommunaldirektørens ulovlige boligforhold spændte ben for det håb, og Karsten Nielsen opfordrede i stedet læsøboerne til ikke at stemme på ham. - Der er ingen tvivl om, at jeg er skuffet over at det gik som det gik. Jeg er selvfølgelig utrolig træt af den sag, siger Karsten Nielsen (V). Uforudsigelig karriere Karsten Nielsen politiske karriere har været alt andet end forudsigelig. I 2017 blev han højst overraskende Dansk Folkepartis første borgmester. I år valgte han kort før kommunalvalget at skifte fra Dansk Folkeparti til Venstre, inden han i oktober trak sig som borgmesterkandidat. Det skete på baggrund af sagen om kommunaldirektøren. Kan du se, at det måske er lidt påfaldende, at du nu bliver fritaget fra den stilling, som du ellers blev valgt ind til, men du ikke ville have? - Ja, det kan jeg jo godt forstå, hvis der er nogen, der får den tanke. Men der er egentlig ikke nogen bagtanke det, svarer Karsten Nielsen. Nu takker 66-årige Karsten Nielsen af efter en kun fire år lang politisk karriere, der både begyndte og sluttede brat. - Jeg har aldrig drømt om, at jeg skulle starte som borgmester – enden havde jeg slet ikke tænkt på, slutter han.

Opsummering:
Læsøs nuværende borgmester Karsten Nielsen er blevet fritaget for at deltage i kommunalbestyrelsens arbejde de næste fire år på grund af rygproblemer.